Kyk: AfriForum verduidelik veldtog op VSA-nuuskanaalRoets (regs) in gesprek met Tucker Carlson. Kort nadat AfriForum weer onder skoot gekom het van die Suid-Afrikaanse regering oor lede se besoek aan die buiteland, het Fox News ŉ onderhoud met AfriForum op die program Tucker Carlson Tonight gebeeldsaai. Die minister van internasionale betrekkinge, Lindiwe Sisulu, het tydens ŉ voorlegging aan die parlementêre perskorps gesê AfriForum blaas die situasie in die land buite verhouding op. “Sommige videogrepe wat hulle gebruik, is baie aanmatigend en van hul aansprake is uiters oordrewe. Die gruwelverhale wat AfriForum vertel, is egter blatant onwaar. Diegene wat sulke onwaarhede versprei, dra nie die land se belange op die hart nie. Ons vra hulle dus, as mede-Suid-Afrikaners, om op te hou daarmee,” het Sisulu gesê. ŉ Onderhoud wat Tucker Carlson vroeër met Ernst Roets, adjunk- uitvoerende hoof van AfriForum, gevoer het, is intussen kort ná Sisulu se uitlatings in Amerika gebeeldsaai. Volgens Nielsen Media Research het Tucker Carlson Tonight sowat 2,9 miljoen kykers gehad in die eerste drie maande van die jaar. Tucker het Roets onder meer uitgevra oor sy boek Kill the Boer wat binnekort uitgereik word. “Die boek gaan oor die regering se aandadigheid in die vlaag plaasaanvalle en -moorde in Suid-Afrika. In die afgelope twee dekades was daar omtrent elke dag twee plaasaanvalle en twee plaasmoorde elke week. In die boek beklemtoon ek 10 verskillende redes hoekom ons glo die regering is aandadig. Daar is onder meer ŉ toename in plaasaanvalle in 2007 waarna die regering nie meer statistieke oor plaasaanvalle bekend gemaak het nie.” Roets het ook gesê hulle is baie bekommerd oor haatspraak in Suid-Afrika en dat liedere soos “Kill the Boer” nog gesing word. Volgens Roets was hul oorsese veldtog ook grootliks daarop gemik om inligting te versprei oor die regering se voorneme om onteiening sonder vergoeding ŉ werklikheid te maak. “In Suid-Afrika is daar ŉ hiërargie van erkenning. So, wanneer sommige mense die slagoffer is, dan is dit oral in die nuus en jy hoor dikwels daarvan, terwyl ander mense, veral wit boere in Suid-Afrika, doodgemartel sal word en dit sal baie min nuusdekking ontvang. Dis ongelukkig die situasie oorsee ook.” Tucker het Roets tydens die onderhoud gevra wat hy graag wil sê aan die media of mense wat AfriForum se uitlatings as vals afkam. “Ek dink daar is drie dinge. Eerstens wil ek sê alles wat ons verkondig, is gegrond op feite en navorsing. Verder moet mense wat in Suid-Afrika wil belê vir die regering sê: Julle vra ons om hier te belê, maar julle wil daardie beleggings onteien. “Tweedens het ons met die Amerikaanse regering gesels en hulle gevra om druk op die Suid-Afrikaanse regering te plaas. Dit kan op ŉ paar maniere gebeur. Derdens wil ons lede van die publiek en die media vra om ons te help deur hieroor te praat as ŉ manier om druk op die regering te plaas om nie met die beleid [van onteiening sonder vergoeding] voort te gaan nie.” Kyk die volledige onderhoud hier.